Source: http://ateistit.fi/uutiset/uuti121127.html
Timestamp: 2017-04-23 15:54:31+00:00
Document Index: 23444995

Matched Legal Cases: ['in Fine', 'in Fine', 'kko ', 'kko ', '§ 84', 'kko ', 'kko ', 'kko ', '§ 84']

Kesälahden
kunta yhdistyy Kiteen kaupungin kanssa 1.1.2013. Kesälahden kunnan
Kesälahden kylässä sijaitsee pieni Varmon hautausmaa, jonka omistaa
nykyisin Kiteen Helluntailähetys ry (70448; ensirekisteröinti
8.12.1956).
Hautausmaa sijaitsee valtatie 6:n varrella, sen länsipuolella, noin
seitsemän kilometriä Kesälahden keskustasta pohjoiseen ja noin 300
metriä Varmontien liittymästä etelään. Varmon hautausmaa Kuutostien länsipuolella. Oikeassa yläkulmassa
työkaluvaja. ©Maanmittauslaitos, lupa nro 422/MML/12, Kiinteistörajat
©Maanmittauslaitos lupanro 422/MML/12.
Perustamislupa-anomus Perustamislupa-anomuksen teki
1.10.1957 Savonlinnan rukoushuoneyhdistys Elim ry (46489;
ensirekisteröinti 18.9.1947) (1.10.1957/1.10.1957 AD (1420/262) 1957
OPM, SVA). Anomuksen oli laatinut Odin Finell. Yhdistys oli perustettu jo 1946
ja rekisteröitymisilmoitus tehty 12.7.1946. Yhdistyksen puheenjohtajana
oli Mauno Johannes Laitinen, varapuheenjohtajana Antti Pöllänen ja
sihteerinä Vilhelmiina Laitinen. Maa-alueen ostopäätös Asiaa oli valmisteltu jo vuonna
1956. Alue oli maanhankintalain 15 §:n rajoitusten alainen.
Maatalousministeriön asutusasiainosasto oli antanut 31.5.1956
päätöksen, jolla myyjän omistamasta tilasta saatiin luovuttaa 15 aarin
määräala hautausmaaksi. Apulaislääninlääkäri Ester
Virkkunen tarkasti alueen 4.6.1957. Hän lausui 6.6.1957, että alue on
tasainen, mäntyvoittoista metsää kasvava, aluskasvillisuudeltaan
puolukka- ja kanervavoittoinen. Maaperä oli hienoa hiekkaa, pohjavesi
ei nouse sallittuun korkeuteen eikä lähiympäristössä ole asutusta. Tämän jälkeen pidettiin
yhdistyksen ylimääräinen kokous 17.6.1957 Antti Pölläsen asunnossa,
Laitaatsillassa. Kokouksessa päätettiin yksimielisesti hyväksyä Oskari
Laukkasen myyntitarjous maa-alueesta ja ostaa alue. Asiaa hoitamaan
valtuutettiin Mauno Laitinen, Aino Laitinen ja Antti Pöllänen. Kauppakirja Kauppakirja tehtiin 21.6.1957.
Sillä tilalliset Oskari Laukkanen ja Maria Vilhelmiina Laukkanen myivät
omistamastaan Kankaala-tilasta nro 19:9 15 aarin suuruisen määräalan
hautausmaaksi 5.000 markalla. Kauppahinta maksettiin heti käteisellä. Alue rajoittui idässä 50 metrin
pituudelta maantiehen, viiden metrin eteisyydeltä tiestä, etelän
puolelta 30 metrin pituudelta Enso-Gutzeit Oy:n omistaman alueen rajaan
ja muilla sivuilla olivat Kankaalan maat. Kaupassa ei myyty irtainta.
Ostajan tuli maksaa lohkomiskulut. Ostajina olivat Savonlinnan
rukoushuoneyhdistys Elim ry:n puolesta yllä kerrotut kolme henkilöä.
Julkisena kaupanvahvistajana toimi Arvi Tiainen. Valtuutetuksi Odin Finell Yhdistyksen hallituksen
kokouksessa 5.7.1957 Elim-rukoushuoneella, Tottinkatu 4, jossa läsnä
olivat kaikki hallituksen jäsenet, yhdistys oli valtuuttanut Odin
Finellin hoitamaan hautausmaan perustamisasiaa. Kesälahden kunnanhallitus
totesi 3.8.1957, ettei hautausmaa-alue ole haittana yleiselle eikä
muullekaan liikenteelle tai asutukselle. Kiteen nimismies Ilmari Havola lausui 13.10.1957, ettei estettä perustamisluvan myöntämiselle ole. Tie- ja vesirakennushallinnon
Karjalan piirissä oli kuitenkin sijaispiiri-insinööri Tauno Haila
havainnut, että hautausmaan etuosa oli vain 17,5-18,5 metrin
etäisyydellä maantien keskiviivasta. Hän esitti, että hautausmaan ja
maantien väliin tulisi jättää pysäköintitilaa ja ettei hautausmaata
tehtäisi 30 metriä lähemmäksi tien keskilinjaa. Myös Kuopion lääninhallituksen
puolesta maaherra Lauri Riikonen antoi Kuopiossa 30.1.1958 päivätyn
lausuntonsa. Hän jätti vain ministeriön harkittavaksi "onko hakemukseen
syytä suostua". Päätös Myönteinen
päätös annettiin
18.2.1958. Hakija oikeutettiin perustamaan hautausmaa ostamalleen 15
aarin suuruiselle, tilasta nro 19:9 Kesälahden kunnan Kesälahden
kylässä erotetulle alueelle. Hautausmaata ei saanut tehdä lähemmäksi
kuin 30 metriä tien keskiviivasta ja yhdistyksen tuli laillistuttaa
saantonsa ennen kuin aluetta käytetään hautausmaana. Päätöksen
allekirjoittivat opetusministeri R. H. Oittinen ja vanhempi
hallitussihteeri K. G. Rein (Päätöskonseptit 18.2.1958). Lahjakirja Hautausmaan perustivat Varmon
rukouspiirin jäsenet. Myöhemmin sen jäsenet halusivat siirtyä Kiteen
Saalem-rukoushuoneyhdistys ry:n jäseniksi, koska tämä yhdistys oli
heitä lähempänä. Tämän johdosta myös hautausmaa siirrettiin
lahjakirjalla Kiteen Saalem-rukoushuoneyhdistys ry:lle. Hautausmaakiinteistö
luovutettiin Savonlinnassa 8.11.1973 päivätyllä lahjakirjalla. Irtainta
omaisuutta ei luovutettu. Lahjoittajan puolesta lahjakirjan
allekirjoittivat saarnaaja Veikko Laukkanen ja entinen piiriesimies
Mauno Laitinen, molemmat Savonlinnan kaupungista. Lahjan vastaanottivat
Kiteen Saalem-rukoushuoneyhdistys ry:n puolesta työnjohtajat Keijo
Laukkanen ja Veikko Nousiainen, molemmat Kiteen kunnasta. Lahjoituksen
todisti 8.11.1973 julkinen kaupanvahvistaja, maanmittausinsinööri Asko
Hynynen. Kaupanvahvistajan kutsumana todistajana läsnä oli asianajaja
Harri Auravuo Savonlinnasta (Kiteen käräjäkunnan lainhuudatusasian
pöytäkirja 28.3.1974, § 84, liite. Kiteen tuomiokunnan arkisto,
Joensuun maakunta-arkisto). Tila Tilan nimi on Tuonenlehto
(248-401-19-22), pinta-ala 0,150 hehtaaria ja se on rekisteröity 16.3.1959.
Omistajan nimi oli aikaisemmin Kiteen Saalem-rukoushuoneyhdistys ry.
Yhdistys sai lainhuudon tilaan 28.3.1974. Tuonenlehto on lohkottu
Kankaala-tilasta (248-401-19-9), jonka omistivat Oskari Laukkanen ja
Maria Vilhelmiina Laukkanen. Tuonenlehto-tilalla on tieoikeus
Kankaala-tilan alueella, mutta ei osuutta yhteisiin maa- ja
vesialueisiin. Kiteen
Saalem-rukoushuoneyhdistys ry (70448) perustettiin 5.2.1956, jolloin
läsnä oli 42 henkilöä. Yhdistyksen puheenjohtajaksi oli valittu Keijo
Armas Pietari Laukkanen ja sihteeriksi talollisen poika Benjamin Gröhn.
Yhdistys rekisteröitiin 8.12.1956. Yhdistyksen ensimmäiseen hallitukseen kuuluivat: Sahanasettaja Keijo Armas Pietari Tuomaanpoika Laukkanen (s. 29.6.1927 Säämingissä), puheenjohtaja. Talollinen Hugo Ikonen, varapuheenjohtaja.
Talollisen poika Benjamin Gröhn, sihteeri. Talollinen Otto Hämäläinen, taloudenhoitaja. Talollinen Armas Timonen, jäsen. Talollinen Mikko Kapanen. Kaikki olivat Kiteeltä. Puheenjohtaja Laukkanen oli
siirtynyt Kiteen siviilirekisteriin 26.1.1955 Mikkelin maalaiskunnan
siviilirekisteristä. Kaikki muutkin hallituksen jäsenet kuuluivat
siviilirekisteriin. Yhdistys sai myöhemmin uuden
nimen. Muutosilmoitus on allekirjoitettu 5.3.1990 ja uusi nimi, Kiteen
Helluntaiherätys ry, rekisteröitiin 26.6.1991. Varustukset Hautausmaalle johtaa kaksi
vierekkäistä porttia. Isompi on noin kolmen metrin levyinen ja pienempi
noin metrin levyinen. Portinpylväitä on kolme ja laitimmaisten
pylväiden päissä on metalliset kynttilälyhdyt. Porteissa on
aurinkoaihe. Portit valmisti
savonlinnalainen Vesijohtoliike Selim Lehtinen. Omistaja itse kuului
helluntaiseurakuntaan. Kun porttien keskellä ollut verkko-osa ruostui,
hautausmaan hoitaja Toivo Paakkunainen uusi porttien keskiosat
sijoittaen niihin aurinkoaiheen. Suorakulmion muotoista
hautausmaata kiertää vihreä, muovipinnoitettu metalliverkkoaita, joka
on rakennettu 2000-luvun alussa. Aidantolpat ovat betonia, pyöreitä,
halkaisijaltaan noin kahdeksan senttimetriä ja kohoavat noin 1,2 metrin
korkeuteen maan pinnasta. Etusivulla, portin oikealla puolella on 10
aidantolppaa, pohjoissivulla 14, takasivulla 24, eteläsivulla 14 ja
portin vasemmalla puolella 10, yhteensä 72 tolppaa. Ruskea työkaluvaja on
puurunkoinen, laudoitettu, harjakattoinen, noin 2,5x4 metrin suuruinen
rakennus. Sen pohjoissivulla on kuivakäymälä. Työkaluvajan
eteläseinustalla on noin kolmen metrin pituinen penkki, itäsivulla
siniset muovi- ja peltitynnyri kasteluvettä varten ja pohjoissivulla
roska-astiat sekajätteelle ja metallijätteelle. Vajassa
on hautausmaalla tarvittavia laitteita ja työkaluja kuten paksuja
lankkuja, puukansi haudan väliaikaista peittämistä varten, tuoleja,
tikkaat, kottikärryt ja käsityökaluja. Sähköä tai vesijohtoa hautausmaalla ei ole. Kasteluvettä saadaan Kousanlammesta ja tynnyreihin kerätään myös sadevettä. Hautausmaan takasivulla on aidassa käyntiaukko aidan takana olevalle paikalle, johon on koottu maatuvat roskat. Haudoista ja hautakivistä Suuret puut on hautausmaalta
kaadettu lukuun ottamatta koivuja, joita on noin 15. Lisäksi maalla
kasvaa muutama pienehkö kuusi ja männyntaimia. Itä-länsisuunnassa
hautausmaalle on avattu yhteensä neljä käytävää, joiden varrelle
hautoja voidaan kaivaa. Hautaukset ovat olleet arkkuhautauksia, mutta
kaksi vainajaa on haudattu tuhkauurnissa. Hautakiviä on kuusi riviä.
Etelästä pohjoiseen riveissä on hautakiviä näin: 3, 1, 4, 2, 3 ja 2.
Yhteensä hautakiviä on 15 ja niissä on yhteensä 22 vainajan nimet.
Arviolta vain noin 1/6 hautausmaasta on vasta käytetty. Yleisilme on
yksinkertainen ja siisti. Kahdella haudalla on
luonnonkivistä aseteltu kivetty reuna, muuten reunakiviä ei ole.
Hautakivet ovat tavanomaisia. Puisia tai metallisia hautamuistomerkkejä
ei ole. Lähes kaikissa hautakivissä on ristejä, mutta muitakin
symboleja esiintyy. Hieroja Vilhelmiina Ahokkaan (19.9.1881-22.8.1967)
hautakivi on luonnonkivi ja lienee ainoa hautamuistomerkki, jossa ei
ole ristiä. Liekkimaljoja ei hautakivissä ole. Vilhelmiina Ahokkaan hautakivi.
Ahokkaan haudalle hautakiven
hankki Toivo Paakkunainen. Kivi löytyi Koivikon karjanhoitokoulun
mailta. Kyseltyään voisiko kiven ottaa, vastaus oli, ettei valtio anna
mitään maksutta. Näin kivelle määrättiin hinnaksi 10 markkaa, jolla
Paakkunainen kiven osti. Hautausmaan nykytila ja hoito Hautausmaalle on haudattu
vainaja kuluvanakin vuonna. Hautausmaan entisen hoitajan Toivo
Paakkunaisen mukaan kesälahtelainen metsäteknikko Edvard Ahtinen
(18.11.1893-30.12.1962) on ensimmäinen maalle haudattu vainaja. Hänen
hautakivessään on vasemmalla männyn kuva. Ahtinen oli helluntailainen
ja mukana hautausmaan perustamispuuhissa. Paakkunainen oli 30 vuotta
hautausmaan hoitajana. Paakkunaisen seuraaja Ossi Kankkunen kertoo,
että Paakkunainen itse valoi aidantolpat. Nykyisin hautausmaan hoitaja on
Ossi Kankkunen. Hänen tehtäviinsä kuuluu hautausmaan yleishoito, mutta
myös jonkin verran yksittäisten hautojen hoitoa. Yleensä syksyllä
järjestetään hoitotalkoot. Hautausmaan porttikin maalattiin talkoilla.
Mitään julkisia avustuksia hautausmaa ei saa. Helluntaiyhdistys on
yhteistyössä paikallisen evankelis-luterilaisen seurakunnan kanssa.
Luterilaisen seurakunnan haudankaivaja kaivaa lapiolla haudat myös
Varmon hautausmaalla. Ennen hautausta Kankkunen havuttaa haudan. Hän ei
muista, että ainakaan viime vuosina hautausmaalle olisi haudattu
evankelis-luterilaiseen kirkkoon kuuluneita vainajia.
Muistotilaisuuksia pidetään joskus evankelis-luterilaisen seurakunnan
tiloissa. Jouluna tehdään lumityöt ja
ihmiset tuovat kynttilöitä haudoille. Aattoiltana kello 14
helluntailaiset pitävät hautausmaalla hartaustilaisuuden. Kankkusen hallussa on
hautausmaan arkisto, joka sisältää mm. luettelon haudatuista vainajista
ja hautapaikkakartan. Hautapaikat luovutetaan maksutta ja kenelle
hyvänsä. Ilkivaltaa hautausmaalla ei ole esiintynyt.
(Suomen)
Valtionarkisto, vuodesta 1995 Kansallisarkisto
Anomusdiaari 1957, OPM, SVA
Päätöskonseptit 1958, OPM, SVA
Kiteen käräjäkunnan lainhuudatusasiain pöytäkirja 28.3.1974, § 84, liite, Kiteen tuomiokunnan arkisto, Joensuun maakunta-arkisto
Toivo Paakkunainen, 5.10.2006 ja 25.11.2012 Ossi Kankkunen, 15.11.2012
Artikkeli pohjautuu tekijän
selvitykseen Vaihtoehtoiset
hautausmaat Suomessa (2007).
Ateistien hautausmaa Lepomäki Siikaisissa
Piehingin hautausmaa Raahessa
Poronkankaan hautausmaa Jurvassa
Kurikan Vapaaseurakunnan ja Kurikan
Seinäjoen Helluntaiseurakunnan hautausmaa Seinäjoella (10.7.2013)
Islamilainen hautausmaa Jyväskylässä (12.12.2013)Katolinen hautausmaa Turussa (31.5.2014)Kauhavan Lepomaa (3.6.2014)Teuvan Rauhanmaa (13.6.2014)Polvijärven vapaahautausmaa (20.6.2014)Helluntaiseurakunnan hautausmaa Pyhäjärvellä (13.7.2014)Juutalainen hautausmaa Haminassa (28.7.2014)Peltokankaan hautausmaa Paltamossa (8.8.2014)Kotivaaran hautausmaa Kolarissa (15.8.2014)Luopioisten Lepomaa (18.9.2014)Juuan Lepola (7.10.2014)Ristikankaan hautausmaa Kemissä (12.12.2014)Halikon sairaalan hautausmaa
seurakunnan Vanha juutalainen hautausmaa (17.5.2016)
seurakunnan Uusi juutalainen hautausmaa (30.5.2016)
Ortodoksinen Pyhän Nikolauksen
hautausmaahanke Heinolassa (25.9.2016)
Hyrylän varuskunnan uusi
ortodoksinen sotilashautausmaa Tuusulassa (6.10.2016)Åbergin hautausmaa Helsingissä (4.12.2016)